nyheter

Fotograf Ole Christian Salomonsen har trolig satt ny norgesrekord. Han har tatt et panoramabilde som er 147 meter langt og 49 meter i bredden. Noe som tilsvarer omtrent 1,5 ganger lengden på Alfheim stadion.

- Jeg hadde lyst til å slå rekorden i Norge og sette Tromsø på kartet, forteller fotografen bak bildet, Ole Christian Salomonsen.

Her kan du se bildet til Salomonsen. Zoom inn og se om du kan se ditt hus!

3000 enkeltbilder

Han forteller at bildet er satt sammen av over 3000 enkeltbilder og har krevd mye arbeid.

- Dette tok mye lengre tid enn jeg hadde regnet med. Hadde jeg visst hvor lang tid jeg kom til å bruke, så er det ikke sikkert jeg ville gjort det om igjen, sier Salomonsen.

LES OGSÅ: Populært med video

Panoramabildet er tatt mellom 29-31 mai 2014 med 600mm telelinse og har en synsvinkel på 190 grader.

Første sekvens av bildet ble tatt iløpet av 9 timer, men det holdt ikke med kun en tur til toppen av Fløya.

- Det var noen bilder som ikke var i fokus, så hele bildet ble tatt over 3 dager, forklarer han.

- Det som er viktig når man tar panoramabilder er at det bør være like lysforhold over tid. Jeg skulle gjerne hatt noen skyer på himmelen, men det kunne påvirket lysforholdene, legger han til.

Gikk for norgesrekord

Salomonsen har tatt flere panoramabilder tidligere, men denne gangen gikk han for norgesrekord.

- Så vitt jeg vet, så finnes det ikke noe større panoramabilde i Norge, sier han.

SE OGSÅ: Fotografenes beste bilder

Det spektakulære bildet er i utgangspunktet ikke lagt ut for salg.

- Jeg tror ingen vil kjøpe bildet i den faktiske størrelsen, hvis ikke ordfører Jens Johan Hjort vil pynte opp rådhuset litt, sier han og ler.